Καθορίζει ένα σχέδιο δράσης για να γίνει η οικονομία της Ευρωπαϊκής Ένωσης (ΕΕ) πιο βιώσιμη μετατρέποντας τις κλιματικές και περιβαλλοντικές προκλήσεις σε ευκαιρίες σε όλους τους τομείς πολιτικής, με δίκαιο τρόπο και χωρίς αποκλεισμούς. Η Ευρωπαϊκή Πράσινη Συμφωνία είναι η νέα αναπτυξιακή στρατηγική για μια βιώσιμη, πιο καθαρή, πιο ασφαλή και πιο υγιή οικονομία. Η ανακοίνωση περιλαμβάνει έναν χάρτη πορείας, ένα σχέδιο με συγκεκριμένες δράσεις, με σκοπό: να διασφαλιστεί ότι ως το 2050 θα έχουν μηδενιστεί οι καθαρές εκπομπές αερίων θερμοκηπίου· να ενισχυθεί η αποδοτική χρήση των πόρων για τη μετάβαση σε μια καθαρή, κυκλική οικονομία· να αποκατασταθεί η βιοποικιλότητα και να μειωθεί η ρύπανση. Η Πράσινη Συμφωνία καλύπτει όλους τους τομείς·η Ευρωπαϊκή Επιτροπή θα εκδώσει προτάσεις δράσεων σε ορισμένους τομείς πολιτικής: Η ανακοίνωση αναφέρει τις αναγκαίες επενδύσεις και τα διαθέσιμα εργαλεία χρηματοδότησης. Η Επιτροπή παρουσίασε το Επενδυτικό Σχέδιο "Βιώσιμη Ευρώπη", και το 2020 θα παρουσιάσει μια στρατηγική πράσινης χρηματοδότησης. Η Επιτροπή πρότεινε έναν ευρωπαϊκό νόμο για το κλίμα που θα μετατρέψει την πολιτική δέσμευση της ΕΕ για κλιματική ουδετερότητα μέχρι το 2050 σε νομική υποχρέωση. Ένας Μηχανισμός Δίκαιης Μετάβασης θα στηρίξει τις περιφέρειες της ΕΕ που βασίζονται σε μεγάλο βαθμό σε δραστηριότητες υψηλής έντασης άνθρακα. Η Επιτροπή θα παρουσιάσει ένα ευρωπαϊκό σύμφωνο για το κλίμα προκειμένου να δώσει φωνή και ρόλο στους πολίτες και στους ενδιαφερόμενους φορείς όσον αφορά τον σχεδιασμό νέων δράσεων για το κλίμα, την κοινοποίηση πληροφοριών, την διοργάνωση δραστηριοτήτων από απλούς πολίτες και την παρουσίαση λύσεων τις οποίες μπορούν να ακολουθήσουν και άλλοι.